በድህረ ኮሮና የቱሪስት መዳረሻ ለመሆን ዝግጅት እየተደረገ መሆኑ ተገለጸ                                              – በበጀት ዓመቱ በቱሪዝም መስክ 2 ቢሊዮን ዶላር ገቢ ተገኝቷል
አዲስ አበባ፡- በዓለማችን ከኮሮና በኋላ ቱሪስቶች ከሚመርጧቸው የዓለማችን ስፍራዎች መካከል ኢትዮጵያ አንዷ እንደምትሆን ያለውን ትንበያ መነሻ በማድረግ አዳዲስ የቱሪስት መዳረሻዎችን ከመገንባት ጀምሮ ነባር ቅርሶችን በማደስ ዝግጅት እየተደረገ መሆኑን የባህልና ቱሪዝም ሚኒስቴር አስታውቋል፡፡ በ2012 በጀት ዓመትም በቱሪዝሙ መስክ ሁለት ቢሊዮን ዶላር ገቢ መገኘቱን ሚኒስቴሩ አስታውቋል፡፡ በባህልና ቱሪዝም ሚኒስቴር የኮሙኒኬሽን ዳይሬክተር ተወካይ አቶ እንደገና ደሳለኝ በተለይ ለአዲስ ዘመን ጋዜጣ እንደገለጹት፤ ፎርብስ የተሰኘው ዓለም አቀፍ መጽሔት በቅርቡ ባወጣው ዘገባ ላይ በዓለማችን ከኮሮና በኋላ ቱሪስቶች ከሚመርጧቸው የዓለማችን ስፍራዎች መካከል ኢትዮጵያ አንዷ እንደምትሆን ትንበያውን ጽፎ ነበር፡፡ ይህ ለኢትየጵያ የሚበዛ ነገር ባይሆንም አሁን ላይ ለሚሰራው ሥራ ግን አጋዥ ነው፡፡ በዚህም አገሪቷ የነባር ቅርሶች እድሳትና አዳዲስ የቱሪስት መዳረሻዎችን በመስራት ዝግጅት ላይ ትገኛለች፡፡ ፎርብስ መጽሔት የሰጠው
ዓይነት ግምቶች እንዲሁ
አይሰጡም ያሉት አቶ
እንደገና፤ ይህ አይነት
ተግባር በዓለም አቀፍ
ደረጃ አብረው ከሚሰሩት
የተባበሩት መንግስታት ድርጅትና በቱሪዝም ዙሪያ የሚሰሩ ሌሎች ዓለም አቀፍ ተቋማትም ትብብርና ምክረ ሃሳብ እንዳለበት ጠቁመው፤ በአገር ደረጃ እየተደረጉ ያሉ እንቅስቃሴዎችም ለመላምቱ መነሻ መሆኑን ተናግረዋል፡፡ ይህንን ግምት ውስጥ ያስገባ እንቅስቃሴ ማድረግ ተገቢ መሆኑን ገልጸው፤ አገሪቷ ከትንበያው አስቀድማም በቱሪዝሙ ዘርፍ እየሰራች እንደነበር አስታውቀዋል፡፡ አቶ እንደገና “ኢትዮጵያ በተፈጥሮ፣ በታሪክና በባህል ያላት አጠቃላይ ሁኔታ የተለየች አገር መሆኗ፤ የራሷ ፊደል፣ ቋንቋ፣ የተለየ አመጋገብ፣ በዓለም አቀፍ ደረጃ አራት ያህል የማይዳሰሱና ወደ ዘጠኝ የሚጠጉ የሚዳሰሱ ቅርሶችን ያስመዘገበች አፍሪካዊት አገር መሆኗ፤ የራሷ ባህልና የተለያዩ እምነቶች ያሉባትና ከነጻነት ጋር በተያያዘም ራሷን አሳልፋ ያልሰጠች አገር መሆኗ ትኩረትን መሳቡ አይቀርም::
2013 ዓ.ም የአስር ዓመቱ መሪ እቅድ የሚጀመርበት ዓመት ሲሆን፤ ከዚህም በመነሳት የተሰጠውን ትንበያ ለማሳካት በየመዳረሻዎቹ ከጸረ ተዋህሲያን ነጻ የሚል መለያ ያላቸው የቱሪስት መዳረሻዎች የማዘጋጀት ሥራ እየተከናወነ ነው ” ብለዋል:: ነባር ቅርሶች አንዳንዶቹ
በእድሜ ብዛት ችግር
ያጋጠማቸው መኖራቸውን ለአብነትም
በርካታ ክፍለ ዘመናትን
ተሻግረው እዚህ የደረሱ
የአክሱምና የላሊበላ ሀውልትን
ጨምሮ፤ የጎንደር ፋሲለደስና
ጅማ አባጅፋር ቤተመንግስታት እንዲሁም የሀረር ግንብና ሌሎችም ቅርሶች አንዳንዶች ጥገና የሚያስፈልጋቸው መሆናቸውን አቶ እንደገና ገልጸዋል፡፡ እነዚህም ጥገና እንዲደረግላቸው ከአንዳንድ አገሮች ድጋፍ መጠየቁንና ከኮሮና ቫይረስ ጋር ተያይዞ የተወሰነ መስተጓጎል ቢያጋጥምም ወደ ሥራ እየተገባ መሆኑን፤ ጥገናቸው በጥናት ላይ ያሉትንም አጠናክሮ በመቀጠል ወደ ሥራ እንደሚገባ አመላክተዋል:: አቶ እንደገና እንደሚሉት፤ በተለይ ዶክተር አብይ አህመድ ወደ ሥልጣን ከመጡ በኋላ በአዲስ አበባ ያሉት አንዳንድ አካባቢዎች ለቱሪስት መዳረሻነት ተመቻችተዋል፡፡ በዚህም የሸገርን ማስዋብ ፕሮጀክት ለቱሪስት መዳረሻነት ከሚያገልግሉት ሥፍራዎች መካከል አንዱ ነው፡፡ የእንጦጦ ፓርክም አንዱ አስተዋጽኦ የሚያደርግ ሥፍራ ነው፡፡ ማንኛውም ቱሪስት ወደ አገሪቷ ሲመጣ ሌሎች ስፍራዎችን ከማየቱ አስቀድሞ በአዲስ አበባ ውስጥ ያሉትን አካባቢዎችም እንዲጎበኙ ይደረጋል:: በክልሎች ተሞክሮ ተወስዶ መሰል መዳረሻዎች እንዲሰሩ ጥረት እየተደረገ ነው፡፡ መሠረተ ልማቶችም ጎን ለጎን ለማስራት እየተሞከረ ነው፡፡ አቶ እንደገና አክለውም፤
በ2012 ዓ.ም
ከሶስት ቢሊዮን ዶላር
በላይ ገቢ ለማግኘት
ታቅዶ እንደነበርና፤ ምንም
እንኳን የኮሮና ቫይረስ
ተጽእኖ ቢያሳድርም፤ እስከ
የካቲት ወር ድረስ
በነበረው እንቅስቃሴ 2 ቢሊዮን
ዶላር ገቢ መገኘቱን አስታውቀዋል፡፡ ለዚህም የረዳው በኢትየጵያ ከፍተኛ ቱሪስት የሚፈስበት ወቅት ላይ ወረርሽኙ አለመከሰቱ እንደነበር ጠቁመዋል፡፡ ወረርሽኙ ባሳደረው ተጽእኖም አገሪቷ በመስኩ ማግኘት የነበረባትን ከአንድ ቢሊዮን ዶላር በላይ ገቢ ማጣቷንም ገልጸዋል፡፡ እንቅስቃሴ ሲቆም ቱሪዝም አብሮ እንደሚቆምና በተለይ ዓለም አቀፍ የሆነው የኮቪድ 19 ወረርሸኝ በዘርፉ አሉታዊ ተጽእኖ አሳርፎ እንደነበርም አቶ እንደገና ጠቅሰዋል፡፡ በዘርፉ በተለይ በሆቴልና ሌሎች መሰል የቱሪዝም መስክ ላይ የተሰማሩ ዜጎች ግንባር ቀደም ተጎጂ ቢሆኑም ለከፋ ጉዳት እንዳይጋለጡ መንግስት የግብር እፎይታና በብድርም ጭምር ድጋፍ እንዲያገኙ ማድረጉን አመላክተዋል፡፡ ቱሪዝምን አሁን ካለው መቀዛቀዝ እንዲወጣና የሚያነቃቃ የአጭርና ረጅም ጊዜ እቅድ የያዘ ስትራቴጂ መዘጋጀቱን የገለጹት አቶ እንደገና፤ ስትራቴጂው ኮሮና ባለበትም ሆነ ኮሮና በጠፋበት ወቅት ለመተግበር የሚያስችል እንደሆነ ተናግረዋል፡፡ በዘርፉ የተሰማሩ ሰዎችን የማበረታታትና የመደገፍ ሥራም እየተከነወነ መሆኑን ጠቅሰዋል፡፡ ሥራዎች በሚኒስቴር መስሪያ ቤቱ አማካኝነት ብቻ ሳይሆን አብረው ከሚሰሩ እንደ ቱሪዝም ኢትዮጵያና የሆቴሎች ማህበር ያሉ እንዲሁም ከክልል ባህልና ቱሪዝም ቢሮና መሰል አካላት ጋር የሚተገበር መሆኑን ተናግረዋል፡፡አዲስ ዘመን ሐምሌ10/2012

አዲሱ ገረመው 



